જોકે એવું પણ ધારવામાં આવતું હતું કે બિનજરૂરી વિવાદ ટાળવા માટે અલાગીરી જાહેરમાં દેખાયા નહોતા. તેમણે સંયમ રાખ્યો તેના કારણે એવી પણ એક શક્યતા વ્યક્ત થવા લાગી કે કદાચ અલાગીરીને પક્ષમાં પરત લઇ લેવાશે અને ભાઇઓ વચ્ચે, કુટુંબ વચ્ચે સુલેહ થઈ જશે. તેવી કોઈ સુલેહ થાય તેમ નથી તે તરત જ સ્પષ્ટ થઈ ગયું. અંતિમવિદાય પછીના થોડા દિવસ બાદ અલાગીરીએ સમાધિસ્થળની મુલાકાત લઈને અલગથી તેમના પિતાને શ્રદ્ધાંજલિ આપી. તેમણે નિવેદનો પણ આપ્યા કે ડીએમકેના કાર્યકરો તેમને સમર્થન આપી રહ્યા છે. જોકે સ્ટાલિને સમજદારી દાખવીને પક્ષના પ્રવક્તાઓને સૂચના આપી હતી કે અલાગીરી વિરુદ્ધ એક પણ નિવેદન આપવું નહીં. હવે ફરીથી અલાગીરીએ પોતાને વ્યાપક સમર્થન છે તેવી દેખાડી દેવાની તૈયારીઓ કરી છે. પાંચમી સપ્ટેમ્બરે કરુણાનિધિને શ્રદ્ધાંજલિ માટે સ્મરણ યાત્રાનું આયોજન કરવાની જાહેરાત અલાગીરીએ કરી છે. અન્નાની પ્રતિમાથી શરૂ કરીને કરુણાનિધિની સમાધી સુધી મૌન યાત્રા કાઢવામાં આવશે. અલાગીરીની ગણતરી આ સ્મરણ યાત્રામાં વધુમાં વધુ લોકોને એકઠા કરીને તાકાત પ્રદર્શન કરવાની છે.